Diari Oficial de la Generalitat Valenciana


Sumari del DOGV 9866, del 07-06-2024 (2024/5340)

RESOLUCIÓ de 4 de juny de 2024, de la Direcció General de Formació Professional, per la qual es crea en la Comunitat Valenciana, a proposta de LABORA Servici Valencià d'Ocupació i Formació, un cens per a la concreció de necessitats de reconeixement de la competència professional en la família professional de Seguretat i Medi Ambient que permeta obtindre la capacitació per a realitzar activitats laborals relacionades amb la prevenció i control de la legionel·losi, qualificació professional manteniment higienicosanitari d'instal·lacions susceptibles de proliferació de legionel·la i altres organismes nocius i la seua disseminació per aerosolització (SEA492\_2).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9866

Data del DOGV
:   07-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5340


Data del document
:   04-06-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Descriptors 

:   * Conselleria d'Educació, Universitats i Ocupació
    * ensenyament professional

RESOLUCIÓ de 4 de juny de 2024, de la Direcció General de Formació Professional, per la qual es crea en la Comunitat Valenciana, a proposta de LABORA Servici Valencià d'Ocupació i Formació, un cens per a la concreció de necessitats de reconeixement de la competència professional en la família professional de Seguretat i Medi Ambient que permeta obtindre la capacitació per a realitzar activitats laborals relacionades amb la prevenció i control de la legionel·losi, qualificació professional manteniment higienicosanitari d'instal·lacions susceptibles de proliferació de legionel·la i altres organismes nocius i la seua disseminació per aerosolització (SEA492\_2). [2024/5340]  
  
  
El procediment d'avaluació i acreditació de les competències professionals és uns dels models facilitadors de la funció del Sistema de Formació Professional, sent esta el desenvolupament personal i professional de la persona, la millora continuada de la seua qualificació al llarg de tota la vida i la garantia de la satisfacció de les necessitats formatives del sistema productiu i de l'ocupació, tal com establix l'article 5, apartats 2 i 3, de la Llei orgànica 3/2022, de 31 de març, d'ordenació i integració de la Formació Professional.  
Mitjançant el Reial Decret 659/2023, de 18 de juliol, pel qual es desplega l'ordenació del Sistema de Formació Professional, s'establix el procediment i els requisits per a l'avaluació i acreditació de les competències professionals adquirides per les persones a través de l'experiència laboral o de vies no formals de formació, i també els efectes d'eixa avaluació i acreditació de competències.  
Sobre este tema, l'Administració educativa ha previst, en l'article 176 del Reial Decret 659/2023, de 18 de juliol, pel qual es desenvolupa l'ordenació del Sistema de Formació Professional que les acreditacions que s'obtinguen pel procediment d'acreditació de competències adquirides a través de l'experiència laboral o altres vies no formals i informals, podran ser utilitzades en el marc del Sistema de Formació Professional per a continuar itineraris formatius conduents a una major qualificació, i també per a acreditar en el mercat laboral les habilitats i competències professionals de què es disposa.  
Per part seua, l'Administració laboral, en el Reial Decret 659/2023, de 18 de juliol, pel qual es desplega l'ordenació del Sistema de Formació Professional establix que el certificat professional es pot obtindre mitjançant els procediments per a l'avaluació i acreditació de les competències professionals adquirides a través de l'experiència laboral o de vies no formals de formació, i també mitjançant l'acumulació d'acreditacions parcials de les unitats de competència que comprenga el certificat professional.  
D'altra banda, el Reial Decret 487/2022, de 21 de juny, que establix els requisits sanitaris per a la prevenció i el control de la legionel·losi, assenyala en el seu article 18 els requisits de formació del personal, indicant que el personal propi o de l'empresa de servici a tercers que exercix la seua activitat relativa al programa de tractament, haurà d'estar en possessió de la qualificació professional relativa al manteniment higienicosanitari d'instal·lacions susceptibles de proliferació de legionel·la i altres organismes nocius i la seua disseminació per aerosolització (SEA492\_2), recollida en el Reial Decret 1223/2010, d'1 d'octubre, pel qual es complementa el Catàleg Nacional de Qualificacions Professionals, mitjançant l'establiment de tres qualificacions professionals corresponents a la família professional de Seguretat i Medi Ambient o un certificat de professionalitat que acredite les unitats de competència corresponents a la formació establida en esta qualificació.  
  
Atés que a través del Reial Decret 1223/2010, d'1 d'octubre (actualitzat pel Reial Decret 624/2013, de 2 d'agost, i el Reial Decret 151/2022, de 22 de febrer), es va establir el Certificat de Professionalitat de Manteniment Higienicosanitari d'Instal·lacions Susceptibles de Proliferació de Microorganismes Nocius i la seua Disseminació per Aerosolització (SEAG0212), és possible que els qui complisquen els requisits per a accedir al procediment previst pel Reial Decret 659/2023, de 18 de juliol, puguen, a través d'este, acreditar les competències professionals adquirides per experiència laboral o de vies no formals de formació, obtenint esta qualificació professional i, si és el cas, sol·licitar l'esmentat certificat professional per quedar exempt de realitzar els seus mòduls formatius.  
El Reial Decret 487/2022, de 21 de juny, va prorrogar la validesa durant un termini de cinc anys dels certificats d'aprofitament arreplegats en l'Orde SCO/317/2003, de 7 de febrer, per la qual es regula el procediment per a l'homologació dels cursos de formació del personal que realitza les operacions de manteniment higienicosanitari d'instal·lacions amb el risc de legionel·losi, tant inicials com de renovació impartits fins al 2 de gener de 2028. I va establir que durant este període es realitzaran cursos encaminats a l'obtenció del Certificat Professional.   
  
De la mateixa manera, va preveure que, durant este període transitori, les comunitats autònomes podien adoptar les mesures oportunes per a aconseguir l'habilitació de les persones treballadores de la qualificació professional de nivell 2 Manteniment Higienicosanitari d'Instal·lacions Susceptibles de Proliferació de Legionel·la i altres Organismes Nocius i la seua Disseminació per Aerosolització (SEA492\_2), establida mitjançant el Reial decret 1223/2010, d'1 d'octubre, i per a establir la formació perquè els aplicadors/operadors puguen exercir la seua activitat, de manteniment, revisió i control higienicosanitari de les instal·lacions amb el risc de legionel·losi.  
En la Comunitat Valenciana es van atendre durant l'any 2015 les necessitats del sector en relació amb el reconeixement i acreditació de competències professionals per al personal responsable tècnic dels tractaments amb biocides dels tipus 2, 3, 4, 11, 14, 18 i 19. I durant els anys 2020 i 2022, les necessitats del personal que duu a terme l'aplicació de productes biocides a la Comunitat Valenciana, dels tipus 2, 3, 4, 14, 18 i 19 (excepte els TP2 utilitzats en el control de legionel·la (clau 100 del Registre oficial de biocides).  
En conseqüència, ara és procedent atendre les necessitats del personal que en la nostra Comunitat realitza operacions en la prevenció i control de la legionel·la tal com s'establix en el Reial Decret 487/2022, de 21 de juny.   
Atés que el nombre de certificats d'aprofitament expedits fins a la publicació de l'esmentat Reial Decret 487/2022 és molt elevat, és previsible una gran demanda de participació en el reconeixement i acreditació de la competència professional adquirida per experiència laboral en este sector.  
A la Comunitat Valenciana, el Decret 3/2018, de 12 de gener, del Consell, ha establit una estructura organitzativa conjunta responsable del procediment en les seues funcions d'avaluació i acreditació de la competència professional adquirida per experiència laboral o formació no formal entre la Conselleria competent en matèria d'educació i la Conselleria competent en matèria d'ocupació, que definix les característiques de les convocatòries. En l'article 3.2 del decret esmentat, s'establix que a la Comunitat Valenciana els procediments d'acreditació i avaluació de la competència professional adquirida per experiència laboral i formació no formal, així com algunes de les seues accions inherents, podran ser proposats, coordinats i duts a terme tant per l'òrgan que tinga atribuïda la gestió del procediment de reconeixement de les competències professionals adquirides per experiència laboral com pel Servici Valencià d'Ocupació i Formació, d'ara en avant, LABORA Servici Valencià d'Ocupació i Formació.  
  
D'altra banda, LABORA Servici Valencià d'Ocupació i Formació manté, entre les línies prioritàries d'actuació, completar l'oferta en les qualificacions que no estiguen incloses en cicles formatius i estiguen contingudes en certificats professionals.  
Per la qual cosa, LABORA Servici Valencià d'Ocupació i Formació, per a poder donar una resposta ajustada a les esmentades necessitats de reconeixement de la competència professional, ha de conéixer la demanda real existent en el sector.  
La Comissió Mixta de Reconeixement de Competències Professionals, creada a l'empara del Decret 3/2018, de 12 de gener, del Consell, amb la finalitat d'unificar la proposta de convocatòries de procediments que ha d'elevar-se al Consell Valencià de Formació Professional, va acordar en la seua reunió de 16 de febrer d'este any 2024, que LABORA Servici Valencià d'Ocupació i Formació seria l'encarregada de coordinar i dur a terme el procediment objecte de l'actual convocatòria, entre altres.  
  
Per tot això, informat el Consell Valencià de Formació Professional, i en virtut de les competències atorgades pel Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, i també de l'article 6 de la Llei 40/2015, d'1 d'octubre, de règim jurídic del sector públic, esta Direcció General resol:  
  
Primer. Objecte  
Esta resolució té per objecte crear un cens de persones que han dut a terme l'aplicació de biocides, en el sector de la prevenció i el control de legionel·la en l'àmbit de la Comunitat Valenciana, per a concretar les necessitats i planificar la resposta oportuna de reconeixement de la competència professional.  
La qualificació que serà objecte de la posterior convocatòria es la següent:   
Segon. Població a la qual va dirigit  
En l'esmentat cens es pretén arreplegar quins professionals del sector de la prevenció i el control de legionel·la de la Comunitat Valenciana desitgen participar en un procediment de reconeixement de la competència professional adquirida per experiència laboral i/o formació no formal, per a la qualificació professional de Manteniment Higienicosanitari d'Instal·lacions Susceptibles de Proliferació de Legionel·la i altres Organismes Nocius i la seua Disseminació per Aerosolització (SEA492\_2).  
  
Tercer. Requisits d'accés al cens promogut per la present resolució   
  
Les persones que desitgen accedir al procediment de reconeixement de la competència professional adquirida per experiència laboral o altres vies no formals i informals hauran d'inscriure's en este cens de la forma que establix el seu resolc quint si complixen els requisits següents:  
  
a. Posseir la nacionalitat espanyola, haver obtingut el certificat de registre de ciutadania comunitària o la targeta de familiar de ciutadà o ciutadana de la Unió o ser titular d'una autorització de residència o de residència i treball a Espanya en vigor, en els termes establits en la normativa espanyola d'estrangeria i immigració. Excepcionalment, podran iniciar-se procediments específics per a col·lectius que no complisquen este requisit, sempre que estiga vinculat a acords internacionals o a plans estratègics per a la cobertura de les necessitats professionals de determinats sectors productius.  
b. Tindre díhuit anys complits en el moment de realitzar la inscripció, quan es tracte d'estàndards de competència de nivell 1, i vint anys per als nivells 2 i 3.  
c. Tindre experiència laboral i/o formació relacionada amb les competències professionals que es vulga acreditar:  
1. En el cas d'experiència laboral: justificar almenys tres anys, amb un mínim de 2.000 hores treballades en total, en els últims quinze anys transcorreguts abans de la presentació de la sol·licitud. Per als estàndards de competència de nivell 1 es requeriran dos anys d'experiència laboral amb un mínim de 1.000 hores treballades en total.  
2. En el cas de formació: justificar almenys 300 hores, en els últims deu anys transcorreguts abans de la presentació de la sol·licitud. Per als estàndards de competència de nivell 1 es requeriran, almenys, 200 hores. En els casos en els quals els mòduls professionals associats a l'estàndard o estàndards de competència que es pretén acreditar preveuen una duració inferior, s'hauran d'acreditar les hores establides en estos mòduls.  
d. Exercir o haver exercit activitats laborals o operacions relacionades amb la prevenció i control de la legionel·la en empreses o com a autònoms.  
e. Estar en possessió del Certificat d'Aprofitament arreplegat en l'Orde SCO/317/2003, de 7 de febrer, per la qual es regula el procediment per a l'homologació dels cursos de formació del personal que realitza les operacions de manteniment higienicosanitari d'instal·lacions amb el risc de legionel·losi.  
  
Quart. Termini per a la inscripció en el cens  
El termini d'inscripció en el cens serà de seixanta dies naturals a comptar des de l'endemà de la publicació d'esta convocatòria en el Diari Oficial de la Generalitat Valenciana.  
  
Quint. Efectes de la inscripció en el cens  
La inscripció en el cens promogut per esta resolució donarà prioritat per a poder participar en qualsevol acció promoguda per l'administració competent en la Comunitat Valenciana dirigida a obtindre l'acreditació de les unitats de competència de la qualificació, exigida pel Reial Decret 487/2022, en el cas de la qualificació de manteniment higienicosanitari d'instal·lacions susceptibles de proliferació de legionel·la i altres organismes nocius i la seua disseminació per aerosolització (SEA492\_2), mitjançant el procediment d'acreditació de competències adquirides a través de l'experiència laboral.  
  
  
Sext. Inscripció telemàtica en el cens  
Els qui desitgen inscriure's en el cens hauran d'emplenar un formulari telemàticament. L'esmentat formulari es trobarà en la web de LABORA Servei Valencià d'Ocupació i Formació, «Convocatòries ordinàries - Generalitat (gva.es)». Una vegada emplenat i remés en línia, las persones interessades podran imprimir una còpia de la sol·licitud com a comprovant de la remissió i hauran de conservar-la per si en algun moment l'Administració els ho requerix.  
  
  
Sèptim. Les dades de la sol·licitud telemàtica  
El tractament de dades de caràcter personal serà l'establit en el que es disposa en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i en la Llei Orgànica 3/2018, de 5 de desembre, de protecció de dades personals i garantia dels drets digitals. Del tractament d'estes dades personals són corresponsables tant la Conselleria d'Educació, Universitats i Ocupació com LABORA Servei Valencià d'Ocupació i Formació, de conformitat amb el document de corresponsabilitat que tenen subscrit, i les tractaran en el que es referix a les qualificacions professionals a què fa referència esta resolució.   
  
Les persones interessades poden exercir davant qualsevol dels corresponsables del tractament els seus drets d'accés, rectificació, oposició, supressió, limitació del tractament i no ser objecte d'una decisió basada únicament en el tractament automatitzat. Així mateix, podran formular reclamació davant l'Agència Espanyola de Protecció de Dades o, facultativament i amb caràcter previ, davant la Delegació de Protecció de Dades, si s'han vist perjudicades pel tractament de les seues dades o en l'exercici dels seus drets. La informació completa pot consultar-se en l'URL de la Conselleria d'Educació, Universitats i Ocupació, http://www.ceice.gva.es/va/registre-de-tractament-de-dades, com en la de LABORA Servei Valencià d'Ocupació i Formació, http://www.labora.gva.es/va/proteccio-de-dades/formacio.  
  
Octau. Entrada en vigor i recursos  
Esta resolució produirà efecte des de l'endemà de la seua publicació en el Diari Oficial de la Generalitat Valenciana.  
  
De conformitat amb el que es disposa en els articles 114, 121 i 122 de la Llei 39/2015, d'1 d'octubre, del procediment administratiu comú de les administracions públiques, este acte que no esgota la via administrativa podrà ser recorregut en alçada, en el termini d'un mes a partir de l'endemà de publicar-se, davant el secretari autonòmic d'Educació.  
  
València, 4 de juny de 2024.- La directora general de Formació Professional: Marta Armendia Santos.